January 18, 2016
ຄຳນັບຊົມເຊີຍກອງປະຊຸມໃຫຍ່ຜູ້ແທນທົ່ວປະເທດຄັ້ງທີ X ຂອງພັກປະຊາຊົນປະຕິວັດລາວຢ່າງສຸດໃຈ
ມື້ນີ້ (18 ມັງກອນ 2016), ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ X ຂອງພັກປະຊາຊົນປະຕິວັດລາວທີ່ມີກຽດສະຫງ່າໄດ້ໄຂຂຶ້ນຢ່າງເປັນທາງການຢູ່ຫໍປະຊຸມແຫ່ງຊາດ ທີ່ນະຄອນຫລວງວຽງຈັນ, ເຂົ້າຮ່ວມກອງປະຊຸມມີສະຫາຍ ຈູມມາລີ ໄຊຍະສອນ ເລຂາທິການໃຫຍ່, ປະທານປະເທດ, ບັນດາສະຫາຍກຳມະການກົມການເມືອງ, ຄະນະເລຂາທິການ ແລະ ກຳມະການສູນກາງພັກສະໄໝທີ IX ຮ່ວມກັບຜູ້ແທນສົມບູນຈາກຂະແໜງການ, ອົງການອ້ອມຂ້າງສູນກາງ ແລະ ທ້ອງຖິ່ນທົ່ວປະເທດຈຳນວນ 684 ສະຫາຍ, ຍິງ 82 ສະຫາຍ ທີ່ຕາງໜ້າໃຫ້ສະມາຊິກພັກທັງໝົດສອງແສນກວ່າສະຫາຍໃນທົ່ວປະເທດ.
ພ້ອມນັ້ນຍັງມີສະຫາຍ ພົນເອກ ຄຳໄຕ ສີພັນດອນ ອະດີດປະທານພັກ, ປະທານປະເທດ; ສະຫາຍ ພົນໂທ ສະໝານ ວິຍະເກດ ອະດີດກົມການເມືອງ, ປະທານສະພາແຫ່ງຊາດ ແລະ ພົນເອກສີສະຫວາດ ແກ້ວບຸນພັນ ອະດີດກົມການເມືອງ, ປະທານສູນກາງແນວລາວສ້າງຊາດ ພ້ອມແຂກຜູ້ມີກຽດຈາກຂະແໜງການ, ອົງການ ແລະ ທ້ອງຖິ່ນທົ່ວປະເທດຈຳນວນ 400 ກວ່າທ່ານ, ຍິງ 60 ກວ່າທ່ານ.
ກອງປະຊຸມຜູ້ແທນທົ່ວປະເທດຄັ້ງທີ X ຂອງພັກເຮົາແມ່ນເຫດການປະຫວັດສາດທີ່ມີຄວາມໝາຍສຳຄັນເປັນພິເສດໃນຊີວິດການເມືອງຂອງພັກ, ຂອງຊາດ ແລະ ປະຊາຊົນລາວບັນດາເຜົ່າ; ແມ່ນຂີດໝາຍແຫ່ງການເຕີບໃຫຍ່ຂະຫຍາຍຕົວສູ່ປະລິມານ ແລະ ຄຸນນະພາບໃໝ່ຂອງພັກເຮົາ. ກອງປະຊຸມໄດ້ໄຂຂຶ້ນໃນທ່າມກາງບັນຍາກາດແຫ່ງຄວາມເບີກບານມ່ວນຊື່ນທີ່ທົ່ວພັກ, ທົ່ວລັດ, ກຳລັງປະກອບອາ ວຸດ ແລະ ປະຊາຊົນລາວບັນດາເຜົ່າຫາກໍສຳເລັດການສະເຫລີມສະຫລອງວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 60 ປີ, ວັນຊາດທີ 2 ທັນວາ ຄົບຮອບ 40 ປີ ແລະ ວັນເກີດຂອງປະທານ ໄກສອນ ພົມວິຫານ ຜູ້ນຳທີ່ເຄົາລົບຮັກຂອງປະຊາຊົນເຮົາ ຄົບຮອບ 95 ປີ ເຊິ່ງແມ່ນໄລຍະເວລາທີ່ປະເທດຊາດຂອງພວກເຮົາໄດ້ຮັບການພັດທະນາທີ່ບໍ່ເຄີຍມີມາກ່ອນໃນປະຫວັດສາດຂອງຊາດເຮົາດັ່ງສະຫາຍ ຈູມມາລີ ໄຊຍະສອນ ເລຂາທິການໃຫຍ່, ປະທານປະເທດ ໄດ້ກ່າວໃນໂອກາດສະຫລອງວັນຊາດທີ 2 ທັນວາຄົບຮອບ 40 ປີວ່າ: “ບໍ່ມີຍຸກໃດສະໄໝໃດທີ່ປະເທດຊາດອັນແສນຮັກຂອງພວກເຮົາໄດ້ມີຄວາມຮົ່ມເຢັນເປັນສຸກ, ໄດ້ຮັບການພັດທະນາຈະເລີນກ້າວໜ້າ ແລະ ຖານະບົດບາດຂອງປະເທດເຮົາໄດ້ນັບມື້ນັບສູງເດັ່ນຂຶ້ນໃນເວທີພາກພື້ນ ແລະ ສາກົນຄືສູ່ມື້ນີ້”.
ພາຍໃຕ້ການນຳພາຂອງພັກ ປະເທດຊາດຂອງພວກເຮົາໄດ້ມີເອກະລາດ, ອຳນາດອະທິປະໄຕ, ປະຊາຊົນເຮົາໄດ້ມີອິດສະລະພາບ ແລະ ເປັນເຈົ້າຂອງປະເທດຊາດຢ່າງແທ້ຈິງ, ພາຍໃນຊາດມີຄວາມສາມັກຄີເປັນປຶກແຜ່ນແໜ້ນແກ່ນ, ສັງຄົມມີຄວາມສະຫງົບ ແລະ ຄວາມເປັນລະບຽບຮຽບຮ້ອຍໂດຍພື້ນຖານ, ພື້ນຖານເສດຖະກິດແຫ່ງຊາດມີການຂະຫຍາຍຕົວຢ່າງເປັນລະບົບຄົບຊຸດ, ຍອດມູນຄ່າຜະລິດຕະພັນພາຍໃນເພີ່ມຂຶ້ນຢ່າງຕໍ່ເນື່ອງ, ລາຍຮັບສະເລ່ຍໃສ່ຫົວຄົນໃນປີ 2015 ບັນລຸໄດ້ 1.970 ໂດລາສະຫະລັດ, ລື່ນປີ 1985 ເຖິງ 16 ເທົ່າກວ່າ, ຄອບຄົວທຸກຍາກຫລຸດລົງຍັງເຫລືອພຽງ 6,59%, ອັດຕາຊົມໃຊ້ໄຟຟ້າໃນຄົວເຮືອນຂອງປະຊາຊົນໃນທົ່ວປະເທດກວມເ 89%, ບັນດາເມືອງໃນທົ່ວປະເທດນຳໃຊ້ໂທລະສັບ 100%, ມີເສັ້ນທາງລົດທັງໝົດ 51.597 ກມ ແລະ ທຸກເມືອງມີເສັ້ນທາງລົດໄປໄດ້ສອງລະດູ. ພິເສດຜົນສຳເລັດທີ່ບໍ່ເຄີຍມີໃນປະຫວັດສາດຂອງຊາດລາວແມ່ນພວກເຮົາໄດ້ສຳເລັດການສົ່ງດາວທຽມສື່ສານດວງທຳອິດຂຶ້ນສູ່ວົງໂຄຈອນ ແລະ ໄດ້ສຳເລັດການວາງສີລາລືກໂຄງການກໍ່ສ້າງທາງລົດໄຟ ລາວ-ຈີນ ໃນໂອກາດສະເຫລີມສະຫລອງວັນຊາດທີ 2 ທັນວາ ຄົບຮອບ 40 ປີຜ່ານມາ.
ໄປຄຽງຄູ່ກັບການຂະຫຍາຍເສດຖະກິດນັ້ນ, ພັກ ແລະ ລັດ ຍາມໃດກໍຖືສຳຄັນຕໍ່ການພັດທະນາວັດທະນະທຳ-ສັງຄົມ ໂດຍໄດ້ເອົາໃຈໃສ່ຢ່າງຈົດຈໍ່ຕໍ່ການພັດທະນາຊັບພະຍາກອນມະນຸດ, ຊຸກຍູ້ສົ່ງເສີມການສຶກສາແຫ່ງຊາດໃຫ້ຂະຫຍາຍຕົວ, ຕາມທິດທີ່ມີລັກສະນະຊາດ, ວິທະຍາສາດ ແລະ ມະຫາຊົນ. ການປະຕິຮູບການສຶກສາທີ່ຖືເອົາຄຸນນະພາບເປັນຕົ້ນຕໍໄດ້ມີຄວາມຄືບໜ້າໄວສົມຄວນ. ມາຮອດປີ 2015 ສປປ ລາວ ໄດ້ປະກາດຈົບຊັ້ນປະຖົມບຳລຸງທົ່ວປະເທດ ແລະ ຫລາຍແຂວງກໍໄດ້ປະກາດ ແລະ ກຽມປະກາດເປັນແຂວງຈົບມັດທະຍົມຕົ້ນຢ່າງເປັນຂະບວນ. ຕາໜ່າງບໍລິການດ້ານສາທາລະນະສຸກທັງຂອງລັດ ແລະ ສັງຄົມໄດ້ຂະຫຍາຍກວ້າງອອກໄປສູ່ຮາກຖານ, ບ້ານແບບຢ່າງດ້ານສາທາລະນະສຸກກໍເພີ່ມຂຶ້ນ, ອັດຕາການຕາຍຂອງແມ່ ແລະ ເດັກຫລຸດລົງຫລາຍ, ອາຍຸຍືນສະເລ່ຍຂອງຄົນລາວກໍໄດ້ເພີ່ມຂຶ້ນ, ວຽກງານຖະແຫລງຂ່າວສື່ມວນຊົນທັງພາກລັດ ແລະ ສັງຄົມໄດ້ຮັບການຂະຫຍາຍຕົວທັງປະລິມານ ແລະ ຄຸນນະພາບກ້າວສູ່ຄວາມທັນສະໄໝເພື່ອການເຊື່ອມໂຍງ, ຄຽງຄູ່ກັນນັ້ນມູນມໍລະດົກວັດທະນະທຳອັນດີງາມຂອງຊາດໄດ້ຮັບການອະນຸລັກຮັກສາ ແລະ ສືບທອດເສີມຂະຫຍາຍໃຫ້ອຸດົມຮັ່ງມີໄປພ້ອມກັບການສ້າງແບບແຜນດຳລົງຊີວິດທີ່ສົດໃສກ້າວໜ້າ, ການກິລາ ແລະ ທ່ອງທ່ຽວໄດ້ຮັບການພັດທະນາ, ວຽກງານສະຫວັດດີການສັງຄົມໄດ້ຮັບຄວາມເອົາໃຈໃສ່ຫລາຍຂຶ້ນ, ຄອບຄົວ ແລະ ຜູ້ທີ່ເສຍສະລະຊີວິດ, ເສຍອົງຄະທີ່ມີຜົນງານຕໍ່ປະເທດຊາດໄດ້ຮັບການເບິ່ງແຍງດູແລ, ການປະຕິບັດນະໂຍບາຍຕອບບຸນແທນຄຸນໄດ້ຮັບການປະຕິບັດເປັນຢ່າງດີ, ຄວາມຍຸຕິທຳທາງສັງຄົມນັບມື້ນັບດີຂຶ້ນ.
ໃນດ້ານວຽກງານພັກ ແລະ ປັບປຸງການຈັດຕັ້ງ ນັບແຕ່ມື້ສ້າງຕັ້ງພັກປະຊາຊົນລາວ ກໍຄືພັກປະຊາຊົນປະຕິວັດລາວ ໃນວັນທີ 22 ມີນາ 1955 ມາຮອດປັດຈຸບັນ, ພັກເຮົາໄດ້ເຕີບໃຫຍ່ຂະຫຍາຍ ຕົວທັງດ້ານປະລິມານ,ຄຸນນະພາບ ແລະ ໄດ້ດຳເນີນກອງປະຊຸມໃຫຍ່ຂອງຕົນມາໄດ້ແລ້ວ 9 ຄັ້ງ ນັບທັງສະມາຊິກພັກໄດ້ເພີ່ມຂຶ້ນຢ່າງຕໍ່ເນື່ອງຈາກ 400 ສະຫາຍ ໃນປີ 1955 ມາເປັນສອງແສນກວ່າສະຫາຍໃນປີ 2015.
ທັງໝົດນັ້ນແມ່ນຜົນງານ ແລະ ໄຊຊະນະທີ່ຍາດມາໄດ້ພາຍໃຕ້ການຊີ້ນຳ ແລະ ນຳພາຂອງພັກ ປປ ລາວ ໃນພາລະກິດປົກປັກຮັກສາ ແລະ ສ້າງສາປະເທດຊາດ ໂດຍສະເພາະໃນໄລຍະດຳເນີນພາລະກິດປ່ຽນແປງໃໝ່ເປັນຕົ້ນມາ ເຊິ່ງແມ່ນປະທານ ໄກສອນ ພົມວິຫານ ເປັນຜູ້ນຳພາລິເລີ່ມ.
ສັງລວມແລ້ວກອງປະຊຸມໃຫຍ່ຂອງພັກແຕ່ລະຄັ້ງ ລ້ວນແລ້ວແຕ່ເປັນເຫດການອັນສຳຄັນຍິ່ງໃນຊີວິດການເມືອງ-ສັງຄົມຂອງປະເທດເຮົາ ເພາະວ່າກອງປະຊຸມໃຫຍ່ແມ່ນອົງການນຳສູງສຸດຂອງພັກທີ່ຕົກລົງຮັບຮອງເອົາແນວທາງການເມືອງ ແລະ ແນວທາງການຈັດຕັ້ງທີ່ເປັນຍຸດທະສາດຂອງການປະຕິວັດ ເພື່ອນຳພາປະເທດຊາດກ້າວສູ່ຄວາມມັ່ງຄັ່ງເຂັ້ມແຂງ, ນຳເອົາຄວາມຮັ່ງມີຜາສຸກມາສູ່ປະຊາຊົນ.
ຕະຫລອດວາລະດຳເນີນກອງປະຊຸມທັງ 5 ວັນ (18-22/1/2016) ຜູ້ແທນສົມບູນຈະໄດ້ຄົ້ນຄວ້າ ແລະຮັບຮອງເອົາລາຍງານການເມືອງຂອງຄະນະບໍລິຫານງານສູນກາງພັກ, ແຜນພັດທະ ນາເສດຖະກິດ-ສັງຄົມແຫ່ງຊາດ5 ປີຄັ້ງທີ VIII ສຳລັບໄລຍະ 2016-2020 ດ້ວຍການສູ້ຊົນນຳເອົາປະເທດຊາດເຮົາຫລຸດພົ້ນອອກຈາກຄວາມດ້ອຍພັດທະນາໃນປີ 2020, ໃນນັ້ນສູ້ຊົນເຮັດໃຫ້ລວມຍອດມູນຄ່າຜະລິດຕະພັນພາຍໃນ (GDP) ຂະຫຍາຍຕົວສະເລ່ຍບໍ່ໃຫ້ຫລຸດ 7,5% ຕໍ່ປີ, ສ້າງໂຄງປະກອບເສດຖະກິດທີ່ມີຄວາມສົມສ່ວນ, ແທດກັບເງື່ອນໄຂຂອງບໍລິເວນເຂດແຄວ້ນຕ່າງໆ, ແກ້ໄຂຄອບຄົວທຸກຍາກໃນທົ່ວປະເທດໃຫ້ໄດ້ຢ່າງສົມບູນ ແນໃສ່ສ້າງປະເທດເຮົາໃຫ້ມີພື້ນຖານໂຄງການເສດຖະກິດ-ເຕັກນິກ, ວັດທະນະທຳ, ວິທະຍາສາດ ແລະ ບຸກຄະລາກອນ ເພື່ອຮອງຮັບການຫັນເປັນອຸດສາຫະກຳ ແລະ ທັນສະໄໝ.
ກອງປະຊຸມຍັງຈະໄດ້ຮັບຮອງເອົາລະບຽບຂອງພັກສະບັບປັບປຸງ ແລະ ດຳເນີນການເລືອກຕັ້ງເອົາຄະນະບໍລິຫານງານສູນກາງພັກທີ່ມີມາດຖານຄົບຖ້ວນທີ່ປະກອບໄປດ້ວຍຄຸນທາດການເມືອງ, ຄຸນສົມບັດສິນທຳປະຕິວັດ, ແບບແຜນດຳລົງຊີວິດ ແລະ ປະກອບມີທັງລຸ້ນອາວຸໂສ, ກາງ ແລະ ໜຸ່ມ ເພື່ອສືບຕໍ່ນຳພາພາລະກິດປະຕິວັດປະເທດເຮົາໃຫ້ກ້າວຂຶ້ນຢ່າງຕໍ່ເນື່ອງໜັກແໜ້ນສູ່ຈຸດໝາຍທີ່ວາງໄວ້ດ້ວຍຈິດໃຈບຸກທະລຸຄື “ຍົກສູງຄວາມສາມາດນຳພາ ແລະລັກສະນະນຳໜ້າຂອງພັກ, ເພີ່ມທະວີມະຫາສາມັກຄີທົ່ວປວງຊົນທັງຊາດ, ຍຶດໝັ້ນແນວທາງປ່ຽນແປງໃໝ່ຮອບດ້ານທີ່ມີຫລັກການ, ປົກປັກຮັກສາ ແລະ ພັດທະນາປະເທດຊາດຕາມທິດຍືນຍົງ, ສີຂຽວສູ່ຈຸດໝາຍສັງຄົມນິຍົມ”. ທັງໝົດນີ້ແມ່ນໜ້າທີ່ສຳຄັນທີ່ກອງປະຊຸມໃຫຍ່ຂອງພັກເຮົາຄັ້ງນີ້ຕ້ອງປະຕິບັດດ້ວຍຄວາມຮັບຜິດຊອບສູງ ແລະ ຕ້ອງປະຕິບັດໃຫ້ມີຜົນສຳເລັດອັນຈົບງາມ ເພື່ອການເຕີບໃຫຍ່ເຂັ້ມແຂງຂອງພັກ ແລະ ການຂະຫຍາຍ ຕົວຂອງປະເທດຊາດ. ສະນັ້ນຜູ້ແທນກອງປະຊຸມໃຫຍ່ທຸກສະຫາຍຕ້ອງໄດ້ເຊີດຊູຄວາມເປັນເຈົ້າການ ແລະ ຄວາມຮັບຜິດຊອບໃນລະດັບສູງ, ສຸມສະຕິປັນຍາ ແລະ ປະສົບການເຂົ້າໃສ່ການຄົ້ນຄວ້າ-ຕົກ ລົງບັນຫາສຳຄັນໃຫ້ເລິກເຊິ່ງຖືກຕ້ອງ, ປະກອບສ່ວນເຮັດໃຫ້ກອງປະຊຸມໃຫຍ່ນີ້ດຳເນີນໄປດ້ວຍຄວາມສາມັກຄີ ເປັນເອກະພາບອັນໜັກແໜ້ນ ແລະ ມີຜົນສຳເລັດຢ່າງຈົບງາມ.
ທົ່ວພັກ, ທົ່ວລັດ, ທົ່ວກຳລັງປະກອບອາວຸດ ແລະ ທົ່ວປວງຊົນລາວທັງຊາດພວມອວ່າຍໜ້າເຂົ້າຫາກອງປະຊຸມໃຫຍ່ຜູ້ແທນທົ່ວປະເທດຄັ້ງທີ X ຂອງພັກ ປປ ລາວ ດ້ວຍຄວາມເປັນເຈົ້າການຕິດຕາມຜົນການເຄື່ອນໄຫວຂອງກອງປະຊຸມໃຫຍ່ຢ່າງຈົດຈໍ່ ແລະ ສຸດກົກສຸດປາຍ, ພ້ອມທັງສະແດງຄວາມຄຳນັບຊົມເຊີຍ ແລະ ອວຍພອນໃຫ້ກອງປະຊຸມໃຫຍ່ຄັ້ງທີ X ຂອງພັກຈົ່ງດຳເນີນໄປດ້ວຍຜົນສຳເລັດຕາມຈຸດປະສົງ ແລະ ລະດັບຄາດໝາຍທີ່ວາງໄວ້ທຸກປະການ ແນໃສ່ເຮັດໃຫ້ປະຊາຊົນຮັ່ງມີຜາສຸກ, ປະເທດຊາດມັ່ງຄັ່ງເຂັ້ມແຂງ, ສັງຄົມສາມັກຄີປອງດອງ, ປະຊາທິປະໄຕ, ຍຸຕິທຳ ແລະ ສີວິໄລ.
ຄຳນັບຊົມເຊີຍກອງປະຊຸມໃຫຍ່ຜູ້ແທນທົ່ວປະເທດຄັ້ງທີ X ຂອງພັກ ປປ ລາວ ຢ່າງສຸດໃຈ !.
Posted by doicbolikhamxay at 2:14 PM
Subscribe to: Post Comments (Atom)